Marko Gažík

Dr. Marko Gažík (* 18. apríl 1887, Turzovka - † 21. september 1947, Hlohovec) bol slovenský politik.

Vyštudoval právo na univerzitách v Kluži a Budapešti. Po ukončení štúdia v roku 1913 pracoval ako advokátny koncipient v Čadci. Pre svoje národné presvedčenie bol v Uhorsku odsúdený za vlastizradu. Od roku 1919 pracoval ako advokát v Trenčíne, od roku 1926 v Bratislave. V rokoch 1920-1935 pôsobil ako poslanec za HSĽS v Národnom zhromaždení. Podporoval vstup HSĽS do vlády a v období od 15. januára 1927-27. februára 1929 pôsobil ako minister pre zjednotenie zákonov vo vládach A. Švehlu a F. Udržala. Roku 1935 sa rozišiel s HSĽS kvôli nezhodám okolo jeho kandidatúry v parlamentných voľbách a stiahol sa z politického života. Od roku 1936 pôsobil ako notár v Čadci.

Slovenskí politici
Česko-slovenskí ministri pre zjednotenie zákonov a organizácie správy
Osobnosti z Turzovky
Politici HSĽS
Slovenskí notári
Slovenskí advokáti